Nevi

Gneu Nevi (par latin Gnaeus Naevius; Campanie, atôr dal 275 p.d.C. - Utiche, daspò il 201 p.d.C.) fo un poete roman antîc.

Biografie
Nassût in Campanie atôr dal 275 p.d.C. (lu savìn parcè che Ciceron scrivè che lui al butà jù il poem La vuere puniche dilunc pe seconde vuere puniche, biel che al jere za vecjo e pai Romans la veglece e scomençave a sessante agns), al scombatè te prime vuere puniche. Tal 235 al scomençà a dâ fûr oparis di teatri. Al jere un plebeu e no i lavin jù i siôrs; chest, par no puartâ pelis in bocje, i causionà berdeis seriôs: stant che al veve menât atôr la famee dai Metei, che un di lôr al jere vignût consul tal 206, e Sipion l'African (dai Metei scrivè che a jerin deventâts consui pe malepasche de Rome, profitant dal dopli sens di fatus, che al vul dî ancje destin, e dal African maiôr al ricuardà intune comedie chê volte che, ancjemò fantat, al jere stât cjatât crot dal pari a case di une siorute e puartât vie): prin al fo impresonât (al jere segûr in galere atôr tal 205, parcè che in chei agns Plaut lu tire fûr intune comedie, e tal 204, cuant che al scrivè in preson lis ultimis comediis) e po ancje sbandît a Utiche, là che al murì. Chest nus fâs capî che nol murì prin dal 201, cuant che la citât fo cjapade dai Romans, che a vevin l'ûs di esiliâ i citadins dentri dal lôr teritori.

Il spirt
Nevi al veve un spirt di plebeu e par chest al jere unevore tacât ai valôrs e ae tradizion di Rome.

Oparis
Ve une liste des oparis che o savìn che al à scrit:
 Comediis: ind' scriveve di verementri slavradis, come che al jere tipic dal teatri popolâr italic, componint intune maniere plui simile a chê vecje di Aristofan che no a chê fine e polsade de comedie gnove di Menandri. Lu si capis ben dai titul, che a son di ossens, come Testicularia (La comedie dai testicui) o Triphallus (Lis trê bighis); cualchidun podarès riferîssi a tramis ambientadis tal mont roman: par solit i autôrs cjapavin la istorie di oparis greghis e Nevi al sarès in chest câs il prin scritôr di comediis togadis, vadì inventadis dal principi e ambientadis a Rome Al doprave ancje la tecniche, forsit par prin, de contaminazion, vadì no tirâ fûr la trame di une comedie dute di un originâl grêc ma di messedâ plui originâi par meti su une robe gnove; lu savìn de Andria di Terenzi, là che l'autôr si difindeve de acuse di doprâ propite chê tecniche ricuardant chei che lu vevin fat prin di lui.
 Tragediis: stant a chel che o savìn nô, ind' scrivè sîs ambientadis tal mont grêc e doi in chel roman, il Romulus (Romul) e il Clastidium (Clastidi); cheste meteve in sene la vitorie dal consul plebeu Marc Claudi Marcel e forsit e fo dade fûr pal funerâl di chest par ricreâ la innomine de int basse dopo che l'esercit jere stât sdramassât a Canne biel che lu comandavin doi consui plebeus.
 Bellum Poenicum, o Bellum Punicum (La vuere puniche): scrit dilunc de seconde vuere puniche par confuartâ i Romans ricuardant la vitorie te prime e incensâ lis virtûts di chê int, al fevele no dome de vuere ma ancje de liende de Enee e de regjine di Cartagin, che no o savìn ben se e jere Didon o sô sûr Ane, e de sô maledizion, che al jere la reson che al dave de nimistât dai doi popui; tal contâ chest al doprà dôs tecnichis elenistichis: la digression e il meti intune istesse opare une sezion che al contàs un viaç e une che al cjantàs di bataiis. No a son lis unichis tecnichis elenistichis che a si cjatin te Vuere puniche: a son ancje alusions, a Omêr e a Esiodi, e l'ûs di peraulis ladis in vieri. Virgili cjapà l'implant e la istorie dal poem pe sô Eneide. Al è scrit tal vieri viers dai latins, il saturni. Al è il prim poem scrit originâl in latin, cence jessi voltât dal grêc.

Bibliografie
 Paolo Fedeli, Storia letteraria di Roma, Napoli, Ferraro, 2004
 Ettore Paratore, Storia della letteratura latina, Bologne, Sansoni, 1957

Leams esternis
 Nevio, treccani.it

Categorie:Poetis latins
Categorie:Poetis romans antîcs